ለግጭት ተጋላጭ በሆኑ 43 ወረዳዎች ውጤታማ ስራ መሰራቱን የፌዴራል ጉዳዮች ሚኒስቴር አስታወቀ
– ከህብረተሰቡ በተውጣጡ ጥምር የሠላም ኮሜቴዎች ንቁ ተሳትፎ ለግጭት ተጋላጭ በሆኑ 43 ወረዳዎች ውጤታማ ስራ መሰራቱን የፌዴራል ጉዳዮች ሚኒስቴር አስታወቀ፡፡ፌዴራል ጉዳዮች ሚኒስቴር የግጭት መከላከልና አፈታት ዳይሬክተር ጄኔራል ሲሳይ መለሰ ለዋኢማ እንዳስታወቁት በኦሮሚያና አፋር፣ በአማራና አፋር፣ በአፋርና ትግራይ፣ በኦሮሚያና ቤንሻንጉል ጉሙዝ ፤ በደቡብ ብሔሮች ፣ ብሔረሰቦችና ህዝቦችና  ኦሮሚያ እንደዚሁም  በኦሮሚያና ሱማሌ ክልሎች በሚገኙ አዋሳኝ አካባቢዎች ይነሱ የነበሩ ግጭቶችን መፍታት ተችሏል።በተለያዩ አካባቢዎች የግጭት አመላካች ሁኔታዎች ሲኖሩ ወደ ግጭት እንዳያመሩ ፈጣን ምላሽ የመስጠት ሥርዓት መዘርጋቱንም  አቶ  ሲሳይ መለሰ ተናግረዋል፡፡ከ100 ዓመት በላይ የወሰደው የአፋርና የኢሳ ግጭት የተወሰኑ ቀሪ ሥራዎች ቢኖሩም አስገራሚ በሚባል ደረጃ ችግሩ መፈታቱንና ሁለቱ ክልሎችም የመግባቢያ ስምምነት መፈራረማቸውን ጠቁመው ህብረተሰቡም በአካባቢው የነበረው ግጭት እልባት ማግኘቱን በደስታ ተቀብሎ ለቀጣይነቱም የሚጠበቅበትን ለመወጣት ቃል ገብቷል ብለዋል፡፡ከመልካም አስተዳደር ጋር በተያያዘ  በጋምቤላ ተከስቶ የነበረው ግጭትና የግጦሽ መሬትን መነሻ ያደረገው የሞያሌ አካባቢ ግጭትም በህብረተሰቡ ተሳትፎ እልባት ማግኘቱን ይሬክተሩ  ገልፀዋል፡፡አቶ ሲሳይ እንዳሉት ከክልሎች ጋር የጋራ ዕቅድ በማውጣት እየተሰራ ሲሆን አፈፃፀሙን በየሶስት ወሩ በመገምገምና ስራውን ከፀጥታ  ኃይሎች ጋር በማቆራኘት ውጤታማ ስራ መሰራቱን ተናግዋል።በማዕከልና በክልሎች በተቋቋሙት የሁኔታዎች መቀበያ ክፍሎች አማካኝነት ፈጣን የመረጃ ልውውጥ በመፍጠር  አለመግባባቶች ወደ ግጭት ሳያማሩ ፈጣን ምላሽ የሚያገኙበት ሁኔታ መፍጠር መቻሉንም አቶ ሲሳይ ጠቁመዋል።በማዕከልና በክልሎች የተቋቋሙትን የሁኔታዎች መቀበያ ክፍሎች ማጠናከር፣ የመስክ ላይ መረጃ ሰብሳቢዎችን አቅም መገንባት፣ የአመለካከትና የክህሎት ክፍተትን መሙላት፣   መረጃን በአግባቡ መሰብሰብ፣ መተንተንና ለሚመለከተው አካል የማድረሱን ሂደት በደንብ ማጠናከር ቀጣይ የትኩረት አቅጣጫዎች መሆናቸውን  አተ ሲሳይ  ጠቁማዋል፡፡